Kulinárske šou dobyli nielen televízne obrazovky, ale aj internetové vody. Napriek tomu môže byť pri varení fajn prepnúť sa do offline sveta a hľadať inšpiráciu v knižke. Dielo Mathiassa F. Mangolda na prvý pohľad zaujme hlavne grafickým spracovaním. Obrázkovým jazykom sa kniha zľahka prihovára nádejným kuchárom.
Autor tvrdí, že keď pochopíte základnému princípu varenia, "už to ide". Vo svojej kuchárskej knihe podľa svojich slov zhromaždil najdôležitejšie recepty, ktoré sú jednoduché a ľahko pochopiteľné. Sľubuje, že čitateľa naučí variť. Ako hovorí, najprv treba pochopiť základný recept, potom sa osmeliť k zmenám.
Obrázkovým jazykom sa kniha zľahka prihovára nádejným kuchárom.
Každý recept, respektíve každý "princíp" daného jedla je vysvetlený na niekoľkých dvojstránkach. Na úvod autor každé jedlo stručne predstaví. Súčasťou je tiež niekoľko tipov pre efektívnejšie varenie. Pod titulkom "v hlavnej úlohe" zase objasňuje, na čo si dávať pozor pri varení daného jedla. Text sprevádza grafika, ktorá je stručným zhrnutím postupu.
Ďalšia dvojstránka už obsahuje samotný postup. Nechýba informácia o počte porcií, dobe prípravy a kalorickej hodnote jedla. Text pracovného postupu dopĺňajú fotografie prísad. Pri varení si tak môžete letmým pohľadom skontrolovať, či ste v jednotlivých krokoch pridali všetky suroviny. Pre tých, čo sa v grafickom spracovaní strácajú, zhŕňa autor ingrediencie aj na pravej strane, nad fotografiou.
Nasleduje "kreatívne laboratórium". Po úspešnom zvládnutí základného receptu má kuchára inšpirovať k novým variáciám. Napríklad po zeleninovej polievke autor ponúka recepty na minestrone, thajskú a rybaciu polievku a po bravčovej kotlete môžete skúsiť uvariť bravčové rebierka či lososa so smotanou a karí. Princíp by mal byť rovnaký.
Najprv treba pochopiť základný recept, potom sa osmeliť k zmenám.
Podľa knihy tak môžete pripraviť tradičné jedlá ako vývar, rezeň, pečené kurča, ale tiež pokrmy svetovej kuchyne, ktoré prenikli už aj do slovenských jedálničkov, napríklad kuskus, wok či mušle. K tomu šalátový dresing a na záver sladká bodka v podobe mafinov či panna cotty.
Čitateľ sa stáva jedným zo študentov Mangoldových kurzov varenia. Jazyk je ľahký a optimistický, text akoby pochádzal z televízneho scenára. "Zbohom, mrazená pizza," motivuje začiatočníkov a pridáva pár zaujímavostí, aby reč nestála – a potom už šup do varenia. Recepty dopĺňajú podarené fotografie Angličanky Nicky Walshovej.
Nenechajte sa odradiť drobnými odlišnosťami v receptoch, napríklad palacinky autor po opečení na panvici ešte zapeká v rúre. Okrem rád týkajúcich sa varenia, sa kuchár snaží vplývať aj na to, aké potraviny si vyberať. "Čo sa týka vajec – tak ako pri omelete – nevyberáme si vajcia od sliepok v klietkach – alebo z chovu na podlahe, aj keď sú lacnejšie," píše. Komu obrázky v knihe nestačia, môže si prípravu niektorých jedál pozrieť na videách, ktoré sú dostupné na stránke vydavateľstva.
Mathiass F. Mangold vás vo svojej knihe zoberie na pútavú cestu za tajmi kuchyne. Varenie je podľa neho maličkosť a Princíp varenia vás svojou hravou a opisnou grafikou prinajmenšom motivuje to v kuchyni skúsiť.